इलाहाबाद का युवा सम्मेलन, 22 और 23 जून 1974. आरम्भ से ही आवाहक लोगों पर विभिन्न छात्र नेताओं या उनके शागिर्दों की मार पड़ रही थी. एक अवस्था ऐसी आयी कि मालूम होता था कि सम्मेलन टूट जायेगा. बिहार आंदोलन के बाद प्रदेश के बाहर यह पहला युवा सम्मेलन था जिसमें जयप्रकाश जी आ रहे थे. इस सम्मेलन का भंग हो जाना न सिर्फ सम्मेलन के लिए बल्कि बिहार आंदोलन और जयप्रकाश जी के लिए एक कलंक सा बन जाता. सभा गृह में हो हल्ला था. एक के खड़े होते ही दूसरा उसे काटता था, एक के चिल्लाते ही दूसरा उससे अधिक जोर से चीखता था. भारत की तरुणाई अपना नग्न नाच दिखा रही थी. उस समय मंच दीपक जी ने सम्भाला. किसी को डांटने में कोई कसर नहीं रखी, "तुम मेरे मित्र हो, छात्र नेता हो या गुण्डे हो?" सभा में सन्नाटा छा गया. शराबी को मानो एक चांटा लगते होश आ गया. मशहूर जादूगर के चूहों की तरह लड़के दीपक जी की बांसुरी के सुर के पीछे डोलते चलने लगे.